Aalborg Universitet får 17 nye forskere inden for Medier og IT. Forskerne kommer fra Aarhus Universitet, og flytningen skyldes angiveligt utilfredshed med forholdene i den østjyske universitetsby. Det skriver P4 Nordjylland. Der er nemlig stor forskel på kulturen på de to universiteter, mener rektor for Aalborg Universitet, Finn Kjærsdam. - Et universitet prioriterer hele tiden, hvor man vil lægge sin uddannelsesprofil, og hvordan man går til de enkelte fag. Og der har Aalborg klart en anden profil end Aarhus. En profil, som er mere rettet mod professioner og mindre mod det klassiske akademiske dannelsesideal. - Og nogle forskere synes, det er mere spændende at have mere med virkeligheden at gøre, og nogle synes det er mere spændende at have med de klassiske dyder at gøre, siger Finn Kjærsdam til P4 Nordjylland. Det er muligt at ansætte de nye forskere, fordi universitetet har fået mange nye studerende.
Utilfredse forskere flytter fra Aarhus til Aalborg Universitet.